El pròxim dijous es presenta el llibre que divulga el rodatge de la pel·lícula "Voluntad" a Carcaixent l’any 1928
27 de abril de 2023 19:00

Carcaixent

El pròxim dijous 27 d’abril a les set de la vesprada  es presentarà a la Biblioteca Municipal de Carcaixent “Voluntad, Agustín Caballero, fent cinema a Carcaixent (1928)”, llibre que divulga el rodatge de la pel·lícula "Voluntad" que va tindre lloc l’any 1928 als horts de tarongers del municipi.

A l’acte, en què participaran alguns dels autors i dels descendents del carcaixentí autor i actor del film Agustín Caballero, es parlarà d’aquesta pel·lícula muda que va comptar amb la participació d’un director de prestigi, actors i actrius professionals i molts altres col·laboradors aficionats que tot i que al rodatge van haver de vèncer múltiples dificultats, aconseguiren fer un film de notable qualitat artística i tècnica, tenint un gran èxit a la seua estrena.

Aquesta pel·lícula és un document únic de la societat valenciana de finals dels anys 20 del segle XX que gràcies a que la família de Caballero conservara els rotllos de cel·luloide es va poder restaurar i podem gaudir avui en dia, encara que la Guerra Civil i la Pantanada van posar en risc la seua conservació.

I com explicaran els autors i les autores, la pel·lícula va generar moltes anècdotes i situacions interessants, a més de ser una fita ineludible de la història del cinema valencià. I per això mateix, a aquest llibre s’ha tractat de fer un estudi divulgatiu que analitza la pel·lícula i el seu context, a més de publicar per primera vegada els documents conservats al voltant de la producció: el diari de rodatge, el guió, fotografies…

Al llibre participen entre d’altres Adrià Besó, de la Universitat de València, Áurea Ortiz i Inmaculada Trull, de la Filmoteca Valenciana, o Bernat Daràs, cronista de Carcaixent, ha sigut coordinat per Dolores Garcia Hinarejos, bibliotecària de la Biblioteca Pública Municipal de Carcaixent, i Pau Àlvarez López, d’Edicions 96, i es publica gràcies a la col·laboració entre l’Ajuntament de Carcaixent i Edicions 96.